นายกรัฐมนตรี สั่งการทุกกระทรวง เร่งรัดการเบิกจ่ายงบประมาณหน่วยงานภายใต้การดูแลให้เป็นไปตามเป้าหมาย ผลักดันเม็ดเงินหมุนเวียนเศรษฐกิจ
นางสาวไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า สำนักงบประมาณได้รายงานให้ พลเอก ประยุทธ์ จันทร์โอชา นายกรัฐมนตรี มีข้อสั่งการให้ส่วนราชการและหน่วยรับประมาณทุกหน่วยดำเนินการตามข้อเสนอของสำนักงบประมาณอย่างเคร่งครัด เพื่อให้การเบิกจ่ายงบประมาณเป็นไปตามเป้าหมายและมีส่วนสนับสนุนเศรษฐกิจในช่วงที่เหลือของปีงบประมาณนี้ โดยให้เร่งดำเนินการก่อหนี้ผูกพันและเบิกจ่ายงบประมาณโดยเฉพาะกรณีรายจ่ายลงทุนรายการปีเดียวและรายการผูกพันใหม่ให้แล้วเสร็จ เนื่องจากขณะนี้ได้เข้าสู่ไตรมาสที่ 3 ของปีงบประมาณแล้ว และให้รัฐมนตรีเจ้าสังกัดหรือรัฐมนตรี ที่กำกับดูแลหรือควบคุมกิจการของหน่วยรับงบประมาณ เร่งรัด ติดตามและประเมินการใช้จ่ายงบประมาณให้เป็นไปตามเป้าหมายที่กำหนด โดยคำนึงถึงประสิทธิภาพและการกระตุ้นให้เม็ดเงินเข้าสู่ระบบเศรษฐกิจ และขอให้ทุกหน่วยรับงบประมาณพิจารณาแนวทางการใช้จ่ายที่สอดคล้องกับบริบทใหม่ที่เปลี่ยนไป(new normal) เพื่อให้การใช้จ่ายเป็นไปตามวัตถุประสงค์ เกิดประโยชน์กับประชาชน ส่วนกรณีปัญหาที่หน่วยงานยังมีข้อติดขัดเกี่ยวกับการปฏิบัติตาม พ.ร.บ.การจัดซื้อจัดจ้าง และบริหารพัสดุภาครัฐ พ.ศ.2560 ให้ กระทรวงการคลัง เร่งสร้างการรับรู้และทำความเข้าใจแก่บุคลากรของหน่วยรับงบประมาณให้ต่อเนื่องและชัดเจนสำหรับข้อมูลการเบิกจ่ายที่สำนักงบประมาณรายงานนั้น จากงบประมาณรายจ่ายรวม 3.28 ล้านล้านบาท ณ สิ้นไตรมาสที่ 2 ส่วนราชการ ตลอดจนหน่วยรับงบประมาณต่างๆ ได้เบิกจ่ายแล้ว 1.55 ล้านล้านบาท มีการก่อหนี้ผูกพันแล้ว 1.78 ล้านล้านบาท แต่หากพิจารณาเฉพาะงบประมาณรายจ่ายกรณีไม่รวมงบกลาง วงเงินงบประมาณรวมจะอยู่ที่ 2.67 ล้านล้านบาท มีการเบิกจ่ายแล้ว 1.30 ล้านล้านบาท คิดเป็นร้อยละ 48.96 ต่ำกว่าเป้าหมายร้อยละ 5.04 ก่อหนี้ผูกพันแล้ว 1.53 ล้านล้านบาท คิดเป็นร้อยละ 57.59 สูงกว่าเป้าหมายร้อยละ 3.59 รายจ่ายประจำ จากวงเงินรวม 2.08 ล้านล้านบาท เบิกจ่ายแล้ว 1.14 ล้านล้านบาท คิดเป็นร้อยละ 55.09 ต่ำกว่าเป้าหมายร้อยละ 1.91 ก่อหนี้ผูกพันแล้ว 1.16 ล้านล้านบาท คิดเป็นร้อยละ 56.01 ขณะที่รายจ่ายลงทุนจากวงเงินรวม 5.87 แสนล้านบาท เบิกจ่ายแล้ว 1.59 แสนล้านบาท ต่ำกว่าเป้าหมายร้อยละ 17.81 ก่อหนี้ผูกพันแล้ว 3.71 แสนล้านบาท สูงกว่าเป้าหมายร้อยละ 18.22